AIŠKINAMASIS RAŠTAS
DĖL 
LIETUVOS RESPUBLIKOS PENSIJŲ SISTEMOS REFORMOS ĮSTATYMO 2, 3, 4  IR 8
 STRAIPSNIŲ PAKEITIMO ĮSTATYMO PROJEKTO 



1. Projekto rengimą paskatinusios priežastys, pirminiai jo siūlytojai ir asmenys, dalyvavę rengiant ir tobulinant projektą
[bookmark: _GoBack]Įstatymo projektas parengtas, siekiant įgyvendinant Lietuvos Respublikos Seimo 2011 m. gegužės 24 d. nutarimo Nr. XI-1410 „Dėl valstybinio socialinio draudimo ir pensijų sistemos pertvarkos gairių patvirtinimo“ (toliau – Gairės) nuostatas dėl pensijų kaupimo sistemos tobulinimo ir suderinti Pensijų sistemos reformos įstatymo (Žin., 2002, Nr. 123-5511) nuostatas su Pensijų kaupimo įstatymo (Žin., 2003, Nr. 75-3472; 2011, Nr. 146-6822) nuostatomis. Įstatymo projektas parengtas Socialinės apsaugos ir darbo ministerijos specialistų. 

2. Parengto projekto tikslai ir uždaviniai
Projektu siekiama įgyvendinti Gairių nuostatas dėl pensijų kaupimo sistemos tobulinimo ir suderinti Pensijų sistemos reformos įstatymo nuostatas su nauja redakcija dėstomo Pensijų kaupimo įstatymo nuostatomis. Taip pat siekiama pakeiti pensijų kaupimo sistemos finansavimo schemą ir optimizuoti pensijų kaupimo sutarčių sudarymo ir įsigaliojimo tvarką. 

3. Kaip šiuo metu yra teisiškai reglamentuojami įstatymo projekte aptarti klausimai
Šiuo metu nustatytas kaupiamosios pensijų įmokos tarifas yra 1,5 procento nuo asmens pajamų, nuo kurių yra mokamos valstybinio socialinio draudimo įmokos. Konstatavus, kad ypatinga ekonominė situacija valstybėje pasibaigė, Lietuvos Respublikos Vyriausybė yra įgaliota teikti siūlymus dėl kaupiamosios įmokos tarifo didinimo. 
Pagal galiojantį teisinį reguliavimą pensijų kaupimo sutartys gali būti sudaromos nuo kiekvienų kalendorinių metų sausio 1 d. iki liepos 1 d., išskyrus naujai į darbo rinką ateinančius asmenis, kuriems sutarčių sudarymo terminas yra pratęstas iki kiekvienų kalendorinių metų spalio 1 d. Visos per kalendorinius metus pasirašytos pensijų kaupimo sutartys įsigalioja nuo kitų kalendorinių metų sausio 1 d. 

4. Kokios numatomos naujos teisinio reglamentavimo nuostatos, naujai reglamentuotų klausimų teigiamos savybės ir kokių teigiamų rezultatų laukiama
Įstatymo projektu siūloma pakeisti pensijų kaupimo sistemos finansavimo schemą, nustatant papildomą asmens lėšomis mokamą įmoką į pensijų fondą (1 proc. nuo 2014 m., 2 proc.  – nuo 2016 m), už šiuos asmenis į jų pensijų sąskaitą taip pat pervedant papildomą skatinamąją įmoką iš valstybės biudžeto (1 proc. nuo Lietuvos statistikos departamento paskelbto užpraeitų metų keturių ketvirčių šalies ūkio darbuotojų vidutinio mėnesinio bruto darbo užmokesčio vidurkio nuo 2014 m., 2 proc. – nuo 2016 m.). Valstybinio socialinio draudimo įmokos dalis, pervedama į pensijų fondus, būtų 2 procentai dalyvio draudžiamųjų pajamų. Nuo 2020 m. siūloma iš „Sodros“ biudžeto lėšų pervedamą įmoką  didinti iki 3,5  procento.
Atsižvelgiant į tai, kad keičiama pensijų kaupimo finansavimo schema, įvedant papildomą asmens lėšomis mokamą įmoką, nustatyti, pereinamuoju laikotarpiu (iki 2013 m. rugsėjo 1 d.)  keičiantis dalyvavimo pensijų kaupime sąlygoms, dabartiniai dalyviai galėtų sustabdyti dalyvavimą pensijų kaupime. Už šiuos asmenis įmokos į pensijų fondus nebebūtų mokamos (atitinkamai ir sukakus senatvės pensijos amžių valstybinės socialinio draudimo pensijos būtų mažinamos tik už tuos laikotarpius, kai buvo pervedamos įmokos, t.y. iki dalyvavimo sustabdymo).  Iki sutarties sustabdymo pensijų fonde sukauptos lėšos būtų investuojamos iki dalyvavimo pensijų kaupime pabaigos Pensijų  kaupimo įstatymu nustatytais pagrindais (t.y. iki asmeniui sukakus senatvės pensijos išmoką bus išmokėta visa sukaupta suma arba iki asmuo mirs). 
Taip pat siūloma iki 2013 m. rugsėjo 1 d.  sudaryti galimybę asmenims, pageidaujantiems pensijų kaupime dalyvauti dabartinėmis sąlygomis (t.y. esant 2 proc. kaupiamajai įmokai), pateikti prašymą pensijų kaupimo bendrovei dėl atsisakymo mokėti papildomas kaupiamąsias įmokas. Tuomet už šiuos asmenis nebūtų pervedama ir skatinamoji įmoka iš valstybės biudžeto. Tiems dalyviams, kurie iki 2013 m. rugsėjo 1 d. neišreikš pageidavimo sustabdyti dalyvavimą pensijų kaupime arba nemokėti papildomos įmokos, nuo 2014 m. sausio 1 d.  bus taikoma naujoji pensijų kaupimo finansavimo schema. 
Asmenims, kurie pensijų kaupimo sutartis pasirašys 2013 m. ir vėliau, galimybė atsisakyti mokėti papildomas įmokas arba stabdyti dalyvavimą kaupime nebus taikoma.
Kadangi didžioji dalis asmenų, galinčių dalyvauti pensijų kaupime, jau kaupia būsimas pensijas, sutarčių pasirašymo pradžioje nustatyti apribojimai, kurie buvo reikalingi administruoti didelį skaičių sutarčių, yra netikslingi. Dėl šių apribojimų praeina ilgas laiko tarpas nuo sutarties pasirašymo iki jos įsigaliojimo, kas yra nepalanku patiems pensijų kaupime dalyvaujantiems asmenims. Todėl įstatymo projektu siūloma nustatyti, kad pensijų kaupimo sutartis įsigalioja po jos norminių teisės aktų nustatyta tvarka įregistravimo Pensijų kaupimo sutarčių registre trečio mėnesio pirmos dienos. Tai paspartintų pensijų kaupimo proceso pradžią asmenims, nusprendusiems dalyvauti pensijų kaupime.    
Taip pat priėmus įstatymo projektą Pensijų sistemos reformos nuostatos bus suderintos su naujos redakcijos Pensijų kaupimo įstatymo nuostatomis. 

5. Galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta
Priėmus įstatymą, galimas esamų pensijų kaupimo dalyvių nepasitenkinimas dėl naujos pensijų kaupimo finansavimo schemos įvedimo. Siekiant išvengti didelio pensijų kaupimo dalyvių nepasitenkinimo, reikalingas atitinkamas siūlomų pakeitimų viešinimas ir aiškinimas. 

6. Kokią įtaką įstatymas turės kriminogeninei situacijai, korupcijai
Priimtas įstatymas kriminogeninės situacijos ir korupcijos neįtakos. 

7. Kaip įstatymo įgyvendinimas atsilieps verslo sąlygoms ir jo plėtrai
Priimtas įstatymas įtakos verslo sąlygoms ir jo plėtrai neturės. 

8. Įstatymo inkorporavimas į teisinę sistemą, kokie šios srities teisės aktai tebegalioja (pateikiamas šių aktų sąrašas) ir kokius galiojančius teisės aktus būtina pakeisti ar panaikinti, priėmus teikiamą projektą
Priėmus įstatymą, galiojančių teisės aktų keisti nereikės. 

9. Ar įstatymo projektas yra parengtas laikantis Valstybinės kalbos, įstatymų ir kitų teisės norminių aktų rengimo tvarkos įstatymų reikalavimų ir atitinka bendrinės lietuvių kalbos normas, o projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Įstatymo  projektas atitinka Valstybinės kalbos, Įstatymų ir kitų teisės norminių aktų rengimo tvarkos įstatymų reikalavimus ir bendrinės lietuvių kalbos normas. Įstatymo projekto sąvokos ir jas įvardijantys terminai nėra įvertinti Terminų banko įstatymo ir jo įgyvendinamųjų teisės aktų nustatyta tvarka, kadangi projekte nėra vartojamos naujai apibrėžiamos sąvokos.

10. Ar įstatymo projektas atitinka Europos žmogaus teisių ir pagrindinių laisvių apsaugos konvencijos nuostatas bei Europos Sąjungos dokumentus
Įstatymo projektas atitinka Europos žmogaus teisių ir pagrindinių laisvių apsaugos konvenciją ir neprieštarauja Europos Sąjungos teisei.  

11. Jeigu įstatymui įgyvendinti reikia įstatymų lydimųjų aktų, - kas ir kada juos turėtų parengti, šių aktų metmenys
Kartu teikiamas Lietuvos Respublikos pensijų sistemos reformos įstatymo 4 straipsnio pakeitimo  įstatymo 2 straipsnio pripažinimo netekusiu galios įstatymo projektas.

12. Kiek biudžeto lėšų pareikalaus ar leis sutaupyti įstatymo įgyvendinimas (pateikiami įvertinimai artimiausiems metams ir tolesnei ateičiai)
Prognozuojama, kad skatinamajai išmokai iš valstybės biudžeto mokėti (darant prielaidą, kad dalyvaujančiųjų skaičius ir aktyvumas išliks toks pat, 2014 m. (esant 1 proc. nuo vidutinio darbo užmokesčio įmokai) – 239 mln. Lt., 2015 m. – 257 mln. Lt. 2016 m. (įmokos dydis 2 proc. nuo vidutinio darbo užmokesčio) – 551 mln. Lt, 2017 m. – 588 mln. Lt, 2018 m. – 626 mln. Lt, 2019 m. – 667 mln. Lt. 

13. Įstatymo projekto rengimo metu gauti specialistų vertinimai ir išvados
Įstatymo projekto rengimo metu specialistų vertinimų ir išvadų negauta.

14. Įstatymo projekto autorius ar autorių grupė, įstatymo projekto iniciatoriai: institucija, asmenys ar piliečių įgalioti atstovai
Įstatymo projekto rengimą koordinavo Socialinės apsaugos ir darbo viceministras  Audrius Bitinas (tel. 2664 204), parengė Socialinės apsaugos ir darbo ministerijos Socialinio draudimo ir kaupimo pensijų skyrius (tiesioginė rengėja  - vedėja Inga Buškutė, tel. 2664217). 

15. Reikšminiai žodžiai, kurių reikia šiam projektui įtraukti į kompiuterinė paieškos sistemą, įskaitant reikšminius žodžius pagal Europos žodyną Eurovoc
Pensijų kaupimas, pensijų fondas. 






Ministras 					Donatas Jankauskas 
